

**Gólyatábor 2025**

**Üdvözlünk Téged a Kozmás diákok körében!**

Először is szeretnénk gratulálni, hogy felvételt nyertél az iskolánkba!

Szeretettel meghívunk Téged egy fergeteges, jó hangulatú gólyatáborba, melyet a Kozma diákönkormányzata szervez. A gólyatábor célja, hogy megkönnyítse a beilleszkedést az új környezetbe, illetve a tanév kezdése előtt egy feledhetetlen élményben legyen részed. Ennek köszönhetően Mindenkinek azt ajánljuk, hogy ha el tud jönni, feltétlenül tartson velünk! ☺

**Időpont:** augusztus 12. (kedd) - augusztus 15. (péntek)

**Helyszín**: Balatonakali, Nagykőrösi Diáktábor

**Programok:**

* ismerkedési programok
* vetélkedők
* sport
* egész napos tihanyi túra (hajókázással egybekötve)
* strandolás
* utolsó napon eredményhirdetés a csapatok között, díjazás

**Tábor díja: 60.000 forint**

**Az ár tartalmazza:** a teljes ellátást - hidegcsomagot (a speciális étkezési igényt kérjük a jelentkezési lapon jelölni), két kozmás pólót (amelyek közül az egyik a dekorálható Gólyatábori póló) strandbelépőt, helyjegyeket, hajójegyet, hop-on hop-off buszjegyet.

**Jelentkezés módja:** 30.000 forintos előleg, vagy a teljes részvételi díj befizetésével az első szülői értekezleten, melynek időpontja **2025. 05. 27.** A mellékelt jelentkezési lapot az előleggel együtt erre a napra szíveskedjenek elhozni! A második részlet befizetésének ideje a beiratkozás napja.

Lemondás esetén az előleget sajnos nem áll módunkban visszaadni.

Bővebb tájékoztatást a táborról a nulladik szülői értekezleten adunk.

Tisztelettel:

Trója Krisztina és dr. Kulányi Erika

táborvezetők

**Elérhetőségeink:**

Trója Krisztina 30 / 335 66 70 dr. Kulányi Erika 30 / 849 63 01

**Részletes programterv**

**1. nap:**

találkozó: 2025.08.12. 8:15 Déli pályaudvaron a jegypénztáraknál

Utazás vonattal, amihez kérjük, **minden tanulónak legyen a program elejétől a végéig érvényes országbérlete**.

Érkezés a táborba dél körül. Csoportképek készítése. A nehéz csomagokat a pályaudvarról autóval szállítjuk a táborhelyre. Érkezés után szobabeosztás, csapatbeosztás, ebéd, terepszemle.

Délután osztályok ismerkedése, Kozmás pólók dekorálása, csapatversenyek, este meleg vacsora.

**2. nap:**

Csapatépítő programok a strandon, sportversenyek és csapatversenyek. Mivel a napot a strandon töltjük, ebédre hidegcsomagot viszünk magunkkal, de van lehetőség arra, hogy meleg ételt vásároljanak a gólyák a strandon (ám számítani kell arra, hogy balatoni árakon dolgozik az összes büfé.)

**3. nap:**

Tihanyi túra, amihez mindenképpen sportcipőt, sapkát, hátizsákot és legalább másfél liter folyadékot hozzanak maguknak a gólyák. A túrára hidegcsomagot viszünk magunkkal. Vacsora után táborlevezető buli.

**4. nap:**

Összepakolás, a csapatversenyek eredményhirdetése, nyeremények átvétele. A vonatútra hidegcsomagot biztosítunk.

Várható érkezés 2025.08.15. 14:54-kor a Déli pályaudvarra.

A programváltoztatás jogát fenntartjuk.

Az iskolai házirend megsértése (pl. alkohol és egyéb tudatmódosító szerek fogyasztása, az iskolai házirendben tiltott tárgyak birtoklása, valamint az agresszív, mások biztonságát és/vagy jó hangulatát szándékosan rontó magatartás) a programból való kizárással és hazaküldéssel jár.